Egy másik Póczik család is ismert, amely a 18. század elejétől bizonyosan Sopron vármegyében élt, melynek a monaki Póczikokkal való azonossága nem bizonyított. E család eredeti neve az oklevelek tanúsága szerint Póczy, melyet később egyes családtagok előnévként viseltek. A család fő székhelye Páli község volt, s tagjai főleg erdészeti pályán tűntek ki. Póczik Géza magyar királyi főerdész volt Csepregen, s az első világháborút követően tevékeny szerepet játszott Lajtabánság létrehozásában, és a Sopron környéki népszavazás kikényszerítésében. Póczik Géza fia, Béla ismert vadász és erdészeti szakíró volt.